Dorastenci Urminiec prehrali za sezónu iba tri zápasy, dvakrát remizovali a uhrali 17 víťazstiev. S počtom bodov 53 a so skóre 95:22 vyhrali okresnú súťaž dorastu U19, keď pred druhou N. Blatnicou mali tesný jedenbodový náskok. Viac o mužstve nám porozprával tréner Marián Kňaze.
Ako by ste zhodnotili skončenú sezónu v dorasteneckej kategórii?
– Mužstvo som prevzal až po ôsmom kole, ale týchto chlapcov poznám už šesť rokov, pretože som s nimi prešiel všetkými vekovými kategóriami. Títo chlapci zároveň končia v dorasteneckej kategórii a poviem úprimne, že som s tým aj trochu počítal, že by sa mohli stať majstrami okresu v tejto vekovej kategórii. Potešiteľné je, že gro družstva zostáva aj do ďalšej sezóny, takže pri správnom doplnení môžu titul aj obhájiť. Samozrejme, bolo to aj o šťastí, ale šťastie musí mať tréner i hráči. V Urminciach sa stretla výborná partia, hráči mali chuť trénovať a vcelku sme mali aj dobré zázemie. V prvom rade chceli chlapci hrať futbal a v okrese chceli ukázať, že sú najlepší. Rád by som ale vyzdvihol celú dorasteneckú súťaž. Je vidieť, že obecné kluby začínajú pracovať s mládežou. Výbornú prácu je vidieť v Prašiciach, Krušovciach, Kovarciach, či Nitr. Blatnici. Dovolím si tvrdiť, že prvá päťka by bez problémov obstála aj v dorasteneckej piatej lige Stred.
Okrem radosti z prvého miesta ma však mrzia niektoré výkyvy. Najmä prehra v Ludaniciach, ktoré boli vtedy posledné, kde chlapci zápas podcenili. Nešťastne sme prehrali aj v Krušovciach. Treba dodať, že oveľa lepšie sa nám hralo proti súperom z hornej polovici tabuľky, kde sa chlapci dokázali vybičovať k dobrým výkonom. Myslím si, že toto družstvo malo na to, aby sa stalo majstrami okresu.
Ktorí hráči v drese Urminiec boli ťahúňmi družstva?
– Jednoznačne to boli hráči ako Procházka, Sedlár, Pastírik, Ronec, či brankár Ďaďan. K ním sa pridával Líška, pre ktorého to bola posledná sezóna v dorasteneckej kategórii. Ostatní hráči mali určité výkyvy.
Nastáva nejaký výrazný hráčsky posun?
– Z dorastu vypadol len Líška a Kiko, ktorí prejdú do A-mužstva. Ostatní zostali a rátal som s tým, že budú pokračovať v urminskom doraste a pokúsime sa tak obhájiť titul majstra. Veľká otázka ale nastala po schválení nového prestupového poriadku, ktorý je schválený od 1. júla a vôbec nevyhovuje amatérskym klubom. Poviem úprimne, že už teraz mi viacerí hráči avizovali, že prestúpia do iných klubov. Mám z toho veľké obavy, kto zostane a kto nie. Od novej sezóny budú v Urminciach pôsobiť mladší i starší žiaci a dorast. A nájsť toľko veľa detí v obci určite nebude jednoduché. Len verím, že dorastenci si uvedomia situáciu a miesto siedmoligového futbalu dospelých v okolitých obciach budú radšej reprezentovať Urmince, teda klub, v ktorom vyrastali.
A zo žiakov čakáte nejaké posilnenie?
– Z kategórie žiakov mám vytipovaných určitých hráčov ako Markovič, či Bajzík. Aj tieto ročníky poznám veľmi dobre, pretože som ich trénoval predtým tri roky. Naši starší žiaci budú v nasledujúcej sezóne veľmi silní, pretože tento kolektív je už niekoľko rokov spolu a dokonca hrávali na rôznych turnajoch, kde boli vždy najmladším kolektívom. Žiaci majú perspektívu a určite troch či štyroch hráčov si už viem predstaviť aj na striedavý štart pri doraste.
Neuvažovalo sa v Urminciach nad postupom dorastu do V. ligy Stred?
– Poviem pravdu, že sme rozmýšľali nad tým, ale najväčší problém nastal v tom, že muži vypadli zo šiestej ligy do siedmej. Problém u mužov nebol v tom, že by bolo málo hráčov, ale všetko to stroskotalo na medziľudských vzťahoch. Hráči, funkcionári i fanúšikovia medzi sebou nevychádzajú dobre a to malo za následok vypadnutie mužov z najvyššej okresnej súťaže. Všetci boli rozhádaní a to rozhodlo o neúspechu seniorského futbalu. Tým pádom sa uvažovalo, že ak postúpime do V. ligy, tak siedmu seniorskú ligu už vôbec nebude mať kto hrať. A na druhej strane som ako tréner veľmi nešťastný z nového prestupového poriadku. Kľudne sa môže stať, že príde nejaký silnejší klub, nasľubuje hráčom peniaze, ktoré mi nemáme, a tí bez vyjadrenia klubu odídu. A zrazu pred novým súťažným ročníkom zistím, že vôbec nemá kto hrať ani za dorast... Náročné v V. lige je aj cestovanie, pretože v Urminciach nemáme žiadnu dopravu. Na okresný futbal sme cestovali štyrmi autami, ale do vzdialenejších nitrianskych obcí to autami jednoducho nejde.
Na záver by som veľmi rád chcel poďakovať obci Urmince ako aj všetkým, ktorí sa pohybujú okolo dorasteneckého futbalu v Urminciach. Bez nich by sme majstrovský titul nezískali.